Broj: 711-I-274-P-233-21/23-04-17

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnika Nevena Bosilja, gradonačelnika Grada Varaždina**,na 191. sjednici, održanoj 21. listopada 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Nevena Bosilja, gradonačelnika Grada Varaždina, neće se pokrenuti, s obzirom da iz donošenja odluka o razrješenju i imenovanju članova Upravnog vijeća javne ustanove Gradski stanovi od 15. rujna 2021. bez konkretiziranja privatnog interesa koji bi na dužnosnika mogli utjecati u ovim situacijama, nisu utvrđene okolnosti koje upućuju da je povrijedio neku od odredbi ZSSI/11-a.**

Obrazloženje

U Povjerenstvu je pod brojem 711-U-4963-P-233/21-01-3 dana 6. listopada 2021. zaprimljena neanonimna prijava mogućeg sukoba interesa podnesena protiv dužnosnika Nevena Bosilja, gradonačelnika Grada Varaždina, povodom koje se vodi predmet P-233/21.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je u predmetu P-233/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

U navedenoj prijavi se navodi da je dužnosnik u obnašanju dužnosti gradonačelnika Grada Varaždina 15. rujna 2021. razriješio Upravno vijeće javne ustanove "Gradski stanovi" te da je od osnivanja navedene ustanove odluke o imenovanju/razrješenju članova Upravnog vijeća donosilo Gradsko vijeće Grada Varaždina.

Nadalje se navodi da je jedan od razloga razrješenja dosadašnjih članova njihovo odbijanje da donesu novi Statut ustanove, s obzirom da Prijedlog istog općeg akta sadrži nezakonite odredbe, odnosno takve koje su suprotne, između ostalog, i odredbama ZSSI/11-a, slijedom čega je Prijedlog Statuta jednoglasno odbijen na zadnjoj sjednici Upravnog vijeća ustanove. Zaključno se iznosi da je Grad Varaždin 21. svibnja 2021. primio uputu od Povjerenstva u kojoj se navodi da su dužnosnici prilikom imenovanja članova upravnih vijeća i nadzornih odbora dužni poštivati i odredbe ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Temeljem podataka Registra dužnosnika koji ustrojava i vodi Povjerenstva proizlazi da je dužnosnik Neven Bosilj izabran na dužnost gradonačelnika Grada Varaždina u mandatu 2021. – 2025.

Člankom 3. stavkom 1. podstavkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Neven Bosilj, povodom obnašanja dužnosti gradonačelnika Grada Varaždina obvezan postupati sukladno odredbama ZSSI/11-a.

Povjerenstvo je u svrhu provjere osnovanosti i vjerodostojnosti navoda zaprimljene prijave, dopisom 711-I-2005-P-233/21-02-17od 30. studenoga 2021. od Grada Varaždina zatražilo očitovanje na okolnosti je li Grad Varaždin u 2021. razriješio članove Upravnog vijeća ustanove Gradski stanovi, ako jest tko je to učinio i koji je bio pravni temelj za takvu odluku, zašto su isti razriješeni, je li Grad Varaždin u toj godini kao osnivač ustanove Upravnom vijeću predlagao donošenje općih akata ustanove i kako je Upravno vijeće o tome odlučilo, te tko je prije odluke iz 2021. odlučivao o razrješenju članova Upravnog vijeća navedene ustanove, zajedno sa cjelokupnom dokumentacijom koja se odnosi na predmetno razrješenje te postupak predlaganja općih akata.

Utvrđeno je u podatke sudskog registra nadležnog Trgovačkog suda u Varaždinu kako je Grad Varaždin jedini osnivač ustanove Gradski stanovi.

Grad Varaždin očitovao se dopisom, klasa: 005-01/21-01/3, urbroj: 2186/01-13-2 od 30. prosinca 2021., u kojem se navodi da je Grad Varaždin, temeljem odredbe članka 10. a Zakona o društveno poticanoj stanogradnji („Narodne novine“, broj 109/01., 82/04., 76/07., 38/09., 86/12., 7/13., 26/15., 57/18., 66/19. i 58/21.), odlukom o osnivanju Javne ustanove Gradski stanovi („Službeni vjesnik Grada Varaždina". broj 7/04.) osnovao ustanovu „Gradski stanovi", u svrhu organizirane stanogradnje poticane javnim sredstvima radi zadovoljavanja stambenih potreba i poboljšanja kvalitete stanovanja što šireg kruga građana, kao i unapređenja graditeljstva.

Također se iznosi da je sukladno odredbi članka 10.a navedenog Zakona javna ustanova osnovana za obavljanje poslova iz članka 9. istog Zakona, koji se odnose na investitorske poslove u vezi s izgradnjom, najmom i prodajom stanova, te da ista ustanova obavlja djelatnost temeljem Zakona o ustanovama („Narodne novine". broj 76/93., 29/97, 47/99., 35/08. i 127/19.). Navodi se da je člankom 35. Zakona o ustanovama propisano da ustanovom upravlja upravno vijeće te da se sastav, način imenovanja, odnosno izbora članova i trajanje mandata upravnog vijeća i način donošenja odluka utvrđuju zakonom, odnosno aktom o osnivanju i statutom ustanove.

U dopisu se navodi da je Zakonom o izmjenama i dopunama Zakona o ustanovama („Narodne novine", broj 127/19.) dopunjen članak 35. kojim je utvrđeno da, ako zakonom nije drukčije određeno, predstavnike osnivača u upravno vijeće imenuje izvršno tijelo jedinice lokalne i područne (regionalne) samouprave za ustanove kojima je osnivač jedinica lokalne i područne (regionalne) samouprave, te da je člankom 39. Zakona o lokalnoj i područnoj (regionalnoj) samoupravi („Narodne novine", broj 33/01., 60/01., 129/05., 109/07., 36/09., 125/08., 36/09., 150/11., 144/12., 123/17., 98/19. i 144/20.) određeno da je u gradu gradonačelnik izvršno tijelo jedinice lokalne i samouprave.

Navodi se da je člankom 17. Statuta javne ustanove Gradski stanovi utvrđeno da Upravno vijeće ustanove ima sedam članova, od kojih su šest članova predstavnici Grada Varaždina, a jedan je predstavnik ustanove. Predsjednika, zamjenika predsjednika i četiri člana Upravnog vijeća imenuje osnivač, a jednog člana imenuje većina od svih radnika ustanove te članovi Upravnog vijeća imaju mandat koji traje četiri godine.

Ističe se da članu Upravnog vijeća koji je imenovan od strane osnivača ustanove funkcija prestaje odlukom osnivača o razrješenju te da je temeljem ovlasti iz Zakona o ustanovama, a u svezi s člankom 10. a Zakona o poticanoj stanogradnji, Statuta Grada Varaždina („službeni vjesnik Grada Varaždina“, broj 3/18., 2/20., 2/21. i 4/21.) te Zakona o lokalnoj i područnoj (regionalnoj) samoupravi, gradonačelnik Grada Varaždina 15. rujna 2021. donio odluku o razrješenju šest članova Upravnog vijeća Javne ustanove Gradski stanovi i rješenje o imenovanju šest članova Upravnog vijeća Javne ustanove Gradski stanovi. Također se obrazlaže kako u nadležnosti Grada Varaždina nije predlaganje općih akata ustanove, već da Gradsko vijeće Grada Varaždina daje prethodnu suglasnost na prijedlog Statuta ustanove, a donosi ga Upravno vijeće ustanove, sukladno članku 54. Zakona o ustanovama.

Zaključno se navodi da ustanova Gradski stanovi nije uskladila Statut s odredbama Zakona o izmjenama i dopunama Zakona o ustanovama, te da je početkom srpnja 2021. od tadašnjeg ravnatelja ustanove zatraženo da provede proceduru usklađenja općih akata sa zakonom, a kako tadašnje Upravno vijeće nije osiguralo suglasnost općih akata ustanove sa zakonom, u postupku razrješenja i imenovanja Upravnog vijeća neposredno je primijenjen Zakon o ustanovama.

Očitovanju prileže odluka o razrješenju šest članova Upravnog vijeća javne ustanove Gradski stanovi od 15. rujna 2021., koju je temeljem odredbe članka 35. Zakona o ustanovama i članka 21. stavka 2. Statuta navedene ustanove donio dužnosnik Neven Bosilj, gradonačelnik Grada Varaždina, te rješenje o imenovanju šest članova Upravnog vijeća javne ustanove Gradski stanovi od 15. rujna 2021., koju je temeljem odredbe članka 35. stavka 3. točke 2. Zakona o ustanovama, u svezi s člankom 10. a Zakona o poticanoj stanogradnji, te članka 69. Statuta Grada Varaždina donio dužnosnik Neven Bosilj, gradonačelnik Grada Varaždina.

Člankom 2. stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. točkom c) ZSSI/11-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 35. stavkom 3. točkom 2. Zakona o ustanovama propisano je da, ako zakonom nije drukčije određeno, predstavnike osnivača u upravno vijeće imenuje izvršno tijelo jedinice lokalne i područne (regionalne) samouprave za ustanove kojima je osnivač jedinica lokalne i područne (regionalne) samouprave. Prema članu 54. navedenog Zakona statut ustanove donosi upravno vijeće ustanove uz suglasnost osnivača, ako zakonom ili aktom o osnivanju nije drukčije određeno.

Člankom 10.a stavkom 2. Zakona o društveno poticanoj stanogradnji propisano je da javna ustanova koja obavlja djelatnost organizirane stanogradnje poticane javnim sredstvima posluje prema zakonu kojim se uređuju ustanove, u svoje ime za račun jedinice lokalne samouprave.

 Sukladno članku 69. točki 29. Statuta Grada Varaždina gradonačelnik Grada Varaždina imenuje i razrješuje predstavnike Grada Varaždina u tijelima javnih ustanova kojih je osnivač Grad Varaždin.

Temeljem uvida u očitovanje i priloženu dokumentaciju proizlazi da je dužnosnik Neven Bosilj 15. rujna 2021. razriješio šest članova Upravnog vijeća ustanove Gradski stanovi, kojoj je osnivač Grad Varaždin, te da je istoga dana imenovao novih šest članova Upravnog vijeća navedene ustanove, s obzirom da još jednog člana imenuju i razrješavaju radnici ustanove. Navedena ustanova osnovana je radi organizirane stanogradnje poticane javnim sredstvima, sukladno Zakonu o društveno poticanoj stanogradnji.

Nadalje, u zaprimljenom se očitovanju kao razlog za razrješenje ističe da članovi Upravnog vijeća ustanove Gradski stanovi nisu uskladili opće akte ustanove sa zakonom.

Stoga navod prijave da bi prijedlog Statuta ove ustanove upućen od Grada Varaždina bio jednoglasno odbijen na sjednici Upravnog vijeća ustanove Gradski stanovi ne odgovara mjerodavnim odredbama Zakona o ustanovama prema kojima statut, uz prethodnu suglasnost osnivača, donosi upravno vijeće ustanove.

Također, odredba ZSSI/11-a na koju se poziva prijavitelj u kontekstu propisane obveze imenovanja po prijedlogu predstavničkog tijela jedinice lokalne samouprave jest članak 15. stavak 2. istog Zakona, ali se ista primjenjuje u situacijama imenovanja članova upravnih i nadzornih tijela trgovačkih društava u kojima jedinica lokalne samouprave ima udio u vlasništvu tijela, dok su Gradski stanovi ustanova kojoj je osnivač jedinica lokalne samouprave.

Povjerenstvo kao državno tijelo nadležno za primjenu odredbi ZSSI/11-a ne može ispitivati jesu li u ovome slučaju postojali opravdani razlozi za razrješenje članova Upravnog vijeća, te s tim u vezi je li razrješenje provedeno zakonito, odnosno jesu li podzakonski akti ustanove usklađeni sa odredbama odredbama bilo kojeg zakona, pri čemu se ističe da članovi Upravnog vijeća ustanove Gradski stanovi nisu dužnosnici u smislu odredbi ZSSI/11-a te ih stoga povodom obavljanja ove funkcije ne obvezuje taj Zakon.

Povjerenstvo je utvrđivalo je li se dužnosnik Neven Bosilj kada je odlučivao o navedenim imenovanjima i razrješenjima našao u sukobu interesa ili povredi neke druge odredbe ZSSI/11-a.

Iz navoda prijave ne proizlazi da bi dužnosnik interesno ili na bilo koji drugi način bio blisko povezan s bilo kojim od šest članova Upravnog vijeća ustanove koje je rješenjem imenovao, niti da bi bio motiviran nekim privatnim interesima kada je donosio odluku o razrješenju dotadašnjih članova Upravnog vijeća, odnosno da bi u tim situacijama mogla biti dovedena u pitanje njegova nepristranost.

Dužnosnik je navedene akte donio primjenom važećih odredbi Zakona o ustanovama i Statuta Grada Varaždina, kojima je propisano da je kao gradonačelnik ovlašten imenovati predstavnike osnivača u upravno vijeće ustanove, odnosno da je ovlašten imenovati i razriješiti predstavnike Grada Varaždina u tijelima ustanova kojima je Grad Varaždin osnivač.

Slijedom navedenoga, imajući u vidu da donošenje odluka o razrješenju i imenovanju članova Upravnog vijeća javne ustanove Gradski stanovi od 15. rujna 2021. bez konkretiziranja privatnog interesa koji bi na dužnosnika u tim situacijama mogli utjecati ne upućuje da je došlo do moguće povrede neke od odredbi ZSSI/11-a, postupak za odlučivanje o sukobu interesa protiv dužnosnika Nevena Bosilja, gradonačelnika Grada Varaždina, neće se pokrenuti.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

Dostaviti:

1. Dužnosnik Neven Bosilj, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana